En ung kvinde blev natten til lørdag voldtaget i forbindelse med en fest på Vrå Højskole i Nordjylland. Det oplyser Nordjyllands Politi i en kortfattet pressemeddelelse. Den 18-årige kvinde blev ifølge politiet voldtaget af en 22-årig mand. De er begge elever på højskolen. Politiet fik anmeldelse om voldtægten klokken 13.30 lørdag, og den formodede gerningsmand blev anholdt senere på eftermiddagen på højskolen. Han ventes at blive fremstillet i grundlovsforhør søndag. Ifølge pressemeddelelsen vil politiet først komme med yderligere oplysninger om sagen søndag formiddag. Men Nordjyllands Politi oplyser til TV2/Nord, at de har gang i yderligere afhøringer her søndag formiddag. På højskolen har viceforstander Søren Ottzen denne kommentar: - Det er en forbandet sag, men vi har handlet øjeblikkeligt og efter vores bedste overbevisning. Vi holder løbende personalet og elever orienteret, og sagen ligger hos politiet nu, siger Søren Ottzen.

Opsummering:
Politiet har anholdt en 22-årig mand for voldtægt på Vrå Højskole.